CELEX: 32021R0166
Language: hr
Date: 2021-02-10 00:00:00
Title: Provedbena uredba Komisije (EU) 2021/166 оd 10. veljače 2021. o izmjeni Provedbene uredbe (EU) 2015/1368 u pogledu produljenja nacionalnih programa u sektoru pčelarstva

11.2.2021   
               
               
                  HR
               
               
                  Službeni list Europske unije
               
               
                  L 48/1
               
            
         PROVEDBENA UREDBA KOMISIJE (EU) 2021/166
         оd 10. veljače 2021.
         o izmjeni Provedbene uredbe (EU) 2015/1368 u pogledu produljenja nacionalnih programa u sektoru pčelarstva
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 57. prvi stavak točku (c) i članak 223. stavak 3. prvi podstavak točku (c),
         budući da:
         
                     (1)
                  
                  
                     Provedbenom uredbom Komisije (EU) 2015/1368 (2) utvrđena su pravila o obavješćivanju o pčelarskim programima, njihovu odobravanju i izmjenama.
                  
               
                     (2)
                  
                  
                     U skladu s Uredbom (EU) 2020/2220 Europskog parlamenta i Vijeća (3) trajanje nacionalnih pčelarskih programa izrađenih za razdoblje od 1. kolovoza 2019. do 31. srpnja 2022. treba produljiti do 31. prosinca 2022.
                  
               
                     (3)
                  
                  
                     Uredbom Vijeća (EU, Euratom) 2020/2093 (4) utvrđena je godišnja gornja granica za Europski fond za jamstva u poljoprivredi („EFJP”). Unutar te gornje granice iz tog fonda financirat će se doprinos Unije za pčelarske programe koji će se primjenjivati od 2021. Ukupan iznos za EFJP utvrđen višegodišnjim financijskim okvirom uključuje povećanje iznosa za pčelarske programe na 60 milijuna EUR godišnje.
                  
               
                     (4)
                  
                  
                     Države članice trebale bi izmijeniti svoje nacionalne programe kako bi u obzir uzele to produljenje trajanja pčelarskih programa i povećanje proračuna za sektor pčelarstva. Trebale bi do 15. ožujka 2021. obavijestiti Komisiju o izmijenjenim programima za koje je potrebno odobrenje.
                  
               
                     (5)
                  
                  
                     Kako bi se osigurao kontinuitet plaćanja, plaćanja korisnicima koja se odnose na mjere koje će se provoditi od 1. kolovoza 2022. do 31. prosinca 2022. trebala bi se izvršavati između 16. listopada 2022. i 15. listopada 2023.
                  
               
                     (6)
                  
                  
                     Provedbenu uredbu (EU) 2015/1368 trebalo bi stoga na odgovarajući način izmijeniti.
                  
               
                     (7)
                  
                  
                     Mjere predviđene u ovoj Uredbi u skladu su s mišljenjem Odbora za zajedničku organizaciju poljoprivrednih tržišta,
                  
               DONIJELA JE OVU UREDBU:
         
            Članak 1.
            Provedbena uredba (EU) 2015/1368 mijenja se kako slijedi:
            
                        (1)
                     
                     
                        u članku 3. dodaje se sljedeći drugi stavak:
                        „Izmjenu svojeg nacionalnog programa izrađenog u skladu s člankom 55. stavkom 1. drugim podstavkom Uredbe (EU) br. 1308/2013 država članica dostavlja Komisiji najkasnije do 15. ožujka 2021. U toj izmjeni uzima se u obzir povećani doprinos Unije koji se primjenjuje od 2021.”;
                     
                  
                        (2)
                     
                     
                        u članku 5. stavku 1. dodaje se sljedeći drugi podstavak:
                        „Izmjene pčelarskih programa u skladu s člankom 3. drugim podstavkom Komisija odobrava u skladu s člankom 57. prvim stavkom točkom (c) Uredbe (EU) br. 1308/2013 najkasnije do 15. lipnja 2021.”;
                     
                  
                        (3)
                     
                     
                        u članku 7. dodaje se sljedeći treći stavak:
                        „Odstupajući od drugog stavka, plaćanja povezana s mjerama koje se provode od 1. kolovoza 2022. do 31. prosinca 2022. izvršavaju se između 16. listopada 2022. i 15. listopada 2023.”
                     
                  
         
            Članak 2.
            Ova Uredba stupa na snagu sedmog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 10. veljače 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 347, 20.12.2013., str. 671.
         
         
            (2)  Provedbena uredba Komisije (EU) 2015/1368 оd 6. kolovoza 2015. o utvrđivanju pravila primjene Uredbe (EU) br. 1308/2013 Europskog parlamenta i Vijeća u pogledu potpore u pčelarskom sektoru, (SL L 211, 8.8.2015., str. 9.).
         
            (3)  Uredba (EU) 2020/2220 Europskog parlamenta i Vijeća od 23. prosinca 2020. o utvrđivanju određenih prijelaznih odredaba za potporu iz Europskog poljoprivrednog fonda za ruralni razvoj (EPFRR) i Europskog fonda za jamstva u poljoprivredi (EFJP) u godinama 2021. i 2022. i izmjeni uredaba (EU) br. 1305/2013, (EU) br. 1306/2013 i (EU) br. 1307/2013 u pogledu sredstava i primjene u godinama 2021. i 2022. te Uredbe (EU) br. 1308/2013 u pogledu sredstava i raspodjele takve potpore u godinama 2021. i 2022. (SL L 437, 28.12.2020., str. 1.).
         
            (4)  Uredba Vijeća (EU, Euratom) 2020/2093 od 17. prosinca 2020. o utvrđivanju višegodišnjeg financijskog okvira za razdoblje 2021.–2027. (SL L 433I, 22.12.2020., str. 11.).